b"\n_START_ARTICLE_\nKongernes Lapidarium\n_START_SECTION_\nUdstillingerne\n_START_PARAGRAPH_\nBryghuset har v\xc3\xa6ret lukket for offentligheden i \xc3\xa5rhundreder, men fremviser nu n\xc3\xa6sten 400 stenskulpturer og gipsafst\xc3\xb8bninger, som gennem historien har tjent som magtmanifestationer for regenterne. Udstillingen d\xc3\xa6kker 4.000 kvadratmeter._NEWLINE_F\xc3\xb8rste etage har s\xc3\xa6rlig fokus p\xc3\xa5 kong Frederik V's tid. Ved indgangen ses en samling af 70 nordm\xc3\xa6nd og f\xc3\xa6ringer, som oprindelig var opstillet i Nordmandsdalen ved Fredensborg Slot. De var af Johann Gottfried Grund (\xe2\x80\xa01796) efter forl\xc3\xa6g af den norske tr\xc3\xa6sk\xc3\xa6rer og postk\xc3\xb8rer J\xc3\xb8rgen Christensen Garnaas (\xe2\x80\xa01798). Nye kopier af billedhuggeren Erik Erlandsen er siden 2002 opstillet i dalen._NEWLINE_Derefter f\xc3\xb8lger skulpturer fra Amalienborg, Johannes Wiedewelts skulpturprogram fra Brede All\xc3\xa9 i Fredensborg slotshave, samt billedhuggeren J.F.J. Salys rytterstatue af Frederik V i gips. Her ses ogs\xc3\xa5 Abraham C\xc3\xa9sar Lamoureux' originale rytterstatue af Christian V i bly \xe2\x80\x93 oprindelig d\xc3\xa6kket med bladguld. Den mere kendte kopi st\xc3\xa5r i dag p\xc3\xa5 Kongens Nytorv._NEWLINE_Anden etage, det s\xc3\xa5kaldte Stenloft, er et slags \xc3\xa5bent depot, hvor nye gipsafst\xc3\xb8bninger og kopier opbevares, og hvor stukkat\xc3\xb8rer og h\xc3\xa5ndv\xc3\xa6rkere vil komme til at arbejde med genstandene. Her ses menagerier, skulpturer fra antikkens mytologi, trof\xc3\xa6opsatser, v\xc3\xa5benskjolde og monogrammer."